A fordítás az alábbi kiadás alapján készült:

Esther and Jerry Hicks / The Amazing Power of Deliberate Intent

Hay House Inc., USA, 2006

Az Édesvíz könyvek a GLB Könyvkiadó Kft. gondozásában jelennek meg.

Fordította

Ujhelyi Bálint

Szerkesztette

Besenyő Viktória

Copyright © Esther and Jerry Hicks, 2006

Hungarian translation © Ujhelyi Bálint, 2007

Hungarian edition © GLB Könyvkiadó Kft., 2026

Cover design © GLB Könyvkiadó Kft., 2026

Cover photo: Shutterstock.com

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette GLB Könyvkiadó Kft.

Elektronikus formátum
Békyné Kiss Adrien

ISBN 9789635296569

Ajánlás

Ha a tanítvány készen áll, a tanító megjelenik!

Jerry Hicks bevezetője

Esther Hicks bemutatja Abrahamet

1. FEJEZET – Egy új szemlélet

2. FEJEZET – A Földön egyre jobb és jobb az élet

3. FEJEZET – A halál mint új kezdet

4. FEJEZET – A Nem Fizikai rezgéseinek kiterjesztése vagy

5. FEJEZET – Azért érkeztél, hogy megteremtsd a saját tapasztalatodat

6. FEJEZET – Teremtő gondolatod vonzóereje

7. FEJEZET – Gondolataid lényegéből alkotod meg a valóságot

8. FEJEZET – Amit kérsz, az mindig megadatik

9. FEJEZET – Figyelmed iránya határozza meg a valóságot

10. FEJEZET – A Megfontolt Teremtés kulcsa a tudatosság

11. FEJEZET – A Rezgések Viszonya és az Energia Egyensúlya

12. FEJEZET – Találd meg az összhangot Forrásenergiáddal!

13. FEJEZET – A fizikai testeddel kapcsolatos rezgések viszonya

14. FEJEZET – Az otthonoddal kapcsolatos rezgések viszonya

15. FEJEZET – A munkáddal kapcsolatos rezgések viszonya

16. FEJEZET – A kapcsolataidhoz fűződő rezgések viszonya

17. FEJEZET – Az anyagi helyzetedhez kapcsolódó rezgések viszonya

18. FEJEZET – A világodhoz kapcsolódó rezgések viszonya

19. FEJEZET – A kormányodhoz kapcsolódó rezgések viszonya

20. FEJEZET – Visszatérés Jól-léted rezgéséhez

21. FEJEZET – Találd meg az összhangot Belső Lényed rezgésével!

22. FEJEZET – Vonzásod irányultsága és a megkönnyebbülés szerepe

23. FEJEZET – Hozd létre az Energiák egyensúlyát, hogy örömöd leld a teremtésben

24. FEJEZET – A tested

25. FEJEZET – Az otthonod

26. FEJEZET – A kapcsolataid

27. FEJEZET – A munkád

28. FEJEZET – A pénzed

29. FEJEZET – A világod

30. FEJEZET – Az országod vezetői

31. FEJEZET – A rezgések javuló viszonyának jelentősége

32. FEJEZET – A Tényleges Utazás és az Érzelmi Utazás

33. FEJEZET – A Jó tulajdonságok könyve gyakorlatának alkalmazása

34. FEJEZET – A szakaszok előkészítése gyakorlatának alkalmazása

35. FEJEZET – A „hát nem lenne nagyszerű, ha…” gyakorlatának alkalmazása

36. FEJEZET – A „Melyik gondolat esik jobban?” gyakorlatának alkalmazása

37. FEJEZET – A pénztárca gyakorlatának alkalmazása

38. FEJEZET – A figyelem-összpontosító kör gyakorlatának alkalmazása

39. FEJEZET – Az érzés keresése gyakorlatának alkalmazása

40. FEJEZET – Az adósságok rendezésére szolgáló gyakorlat alkalmazása

41. FEJEZET – A „Bízd az igazgatóra!” gyakorlatának alkalmazása

42. FEJEZET – A természetes egészségi állapot visszanyerésére irányuló gyakorlat alkalmazása

43. FEJEZET – Az érzelmi skálán felfelé haladást segítő gyakorlat alkalmazása

44. FEJEZET – A gyakorlatok jelentősége

45. FEJEZET – Minden teremtés 99,99 százalékban befejezett, mielőtt bármiféle bizonyítékát látnád

46. FEJEZET – A tudatos szándék megdöbbentő ereje

ABRAHAM ÉLŐBEN: Kérdések és válaszok

Ajánljuk ezt a könyvet a tanítóknak, akik világszerte emberek százezreivel ismertetik meg nagy lelkesedéssel a nevünket fémjelző könyv, a Kérd és megadatik! tanításait. És mindenekelőtt azoknak a ragyogó tanítóknak, akiknek a személyes támogatása és nagy tiszteletnek örvendő neve sokat segített abban, hogy Abraham tanításai eljussanak azokhoz, akik e művektől megkapják, amit kértek.

Ha a tanítvány készen áll,
a tanító megjelenik!

Louise L. Hay, az Éld az életed! című
sikerkönyv szerzőjének előszava

Az életnek nevezett rejtélyben szüntelenül válaszok után kutatunk. Mindig is a kezünkbe akartuk venni életünk irányítását, de nem ismertük ennek a módját. Mindig is arra vágytunk, hogy megszabaduljunk félelmeinktől – a testünkkel és a hozzánk legközelebb állókkal kapcsolatos legbensőbb aggodalmainktól kezdve a komolyabb félelmeinkig, amelyeket a halál gondolata, országunk kormányának döntései, a világ eseményei, netán a Földön kívüli élet lehetősége ébreszt bennünk.

Ez a szerfelett megnyugtató könyv minderre megoldást nyújt. Bármi is nyomaszt vagy nyugtalanít, Abraham nemcsak megoldást kínál, hanem egy egyszerű módszerrel is megismertet, amelyet elsajátítva leküzdheted félelmeidet, gondjaidat, és új minőségében tapasztalhatod meg az életörömöt.

Meggyőződésem, hogy az Abraham néven ismert tanítók a kor legkiválóbbjai közé tartoznak. Szavaik kétségkívül szélesítették a látókörömet. Rendkívül hálás vagyok Jerry és Esther Hicksnek, amiért idejüket nem sajnálva, odaadó munkával, a térnek és időnek ezen a pontján elhozták nekünk ezeket a tanításokat. Tudásod elmélyítésének megvan a maga ideje, és ez most érkezett el. Ez a könyv pedig áldásként és boldogulásod segítőjeként került a te kezedbe.

Már évek óta tudok Abrahamről, Jerry és Esther Hicksről, és amikor először hallottam Abraham szavait, abban a pillanatban éreztem, hogy szoros kapcsolat van közöttünk. „Ezek a tanítók igazán remek munkát végeznek” – gondoltam.

És minél jobban megismertem a tanításokat, annál nagyobb elismerést éreztem a tanítók iránt.

Később aztán megismerkedtem Jerryvel és Estherrel. Igen mély benyomást tett rám, hogy mennyire a tanításokhoz híven élik az életüket. Két boldog emberrel találkoztam, akik úgy alakítják az életüket, hogy minduntalan jó tapasztalatokban van részük. Imádják egymást, és az életet is jobban szeretik, mint bárki, akit csak ismerek. Öröm volt látni, hogy szemlátomást mindig vidáman és nevetve fordulnak egymáshoz. Jót tesz a lelkemnek, ha olyan embereket látok, akik tényleg élvezik életük minden pillanatát.

A Hay House kiadónál mindannyian büszkék vagyunk rá, hogy e könyvsorozatot mi adjuk közre, és lehetőségünk nyílt rá, hogy ezt a művet világszerte megismertessük az olvasókkal. A sorozat első darabjáról, a Kérd és megadatik! című könyvről Wayne Dyer, a sikeres szerző így írt: „E munkát mérföldkőnek tartom a könyvkiadás történetében, mert olyan alapelveket tár fel, amelyek ismeretében megérthetjük és beteljesíthetjük sorsunkat.”

Ez a kötet, amely a sorozat második darabja, még közelebb visz önmagadhoz. Magabiztossá tesz, mert rádöbbensz, hogy számtalan eszköz áll rendelkezésedre, amelyek segítségével minden elképzelhető helyzetben boldogulhatsz. E magabiztosság megerősödésével aztán rájössz, hogy bármit elérhetsz. Megtanulsz felhagyni a küszködéssel, hogy helyette az elfogadás művészetét gyakorold, és mennyei örömmel tölt el a felismerés, hogy milyen egyszerű olyan boldogan élni, ahogyan mindig is szerettél volna.

Arra biztatlak, hogy tedd azt, amit én: tartsd mindkét könyvet az ágyad mellett, hogy ébredés után és elalvás előtt olvashass belőle. Jobban alszol majd, úgy kezded a napodat, hogy csak jó dolgokat engedsz be az életedbe… és közben csodálatosan érzed magad!

Louise

Jerry Hicks bevezetője

Gondolkodtál már a fejlődésedről azoknak az eseményeknek a fényében, amelyek meghatározó szerepet játszottak abban, hogy később sikeresnek és elégedettnek érezd magad?

Őrzöl képeket kellemes emlékeid gyűjteményében azokról a pillanatokról, amelyek mintha abba az irányba terelgettek volna, hogy olyanná válj, amilyen valójában lenni szeretnél, azt tedd, amit igazán akarsz, vagy megvalósítsd, amire mindig is vágytál?

Visszagondolsz néha – a nagyrabecsülés érzésével – azokra az emberekre, könyvekre és látszólag véletlen helyzetekre, amelyek a korábban ismeretlen bölcsesség világosságát felragyogtató szavakkal vagy tapasztalatokkal ajándékoztak meg?

Ezeket a sokatmondó tapasztalatokat nevezheted fordulópontoknak, válaszutaknak, az utadon felbukkanó irányjelző tábláknak vagy akár a Jól-lét különleges érzése jeleinek… de nem voltál tisztában életedre gyakorolt tartós és kedvező hatásaikkal?

Ezt az előszót a French Broad River folyama és a Biltmore birtok kacsaúsztatója között futó földutunkon parkolva kezdtem el írni. Feleségemmel, Estherrel már tizenöt éve tartunk előadásokat itt, az észak-karolinai Asheville-ben. A folyópartnak ez a pontja legszívesebben látogatott helyeink egyike, ahol tavasszal csatlakozunk a ludacskákhoz, majd később, ősszel a kanadai ludak ezreinek a vándorlásához hasonlóan, akik céljuk biztos ismeretében szárnyalnak át az égen, az országot járva mi is áthaladunk a váltakozó évszakokon. Itt ülök tehát, életem legboldogabb időszakában, és azzal foglalkozom, amiből oly sok örömem származik. Azzal a szándékkal írom e sorokat, hogy gyakorlatias indokokkal Abraham Tanításainak gyakorlatba ültetésére ösztönözzelek, és így tudatosan többet tapasztalhass meg abból, aki valójában vagy.

Emlékeztetlek rá, hogy nem a szavak, hanem az élettapasztalatok tanítanak. Bár e könyvben szavakkal találkozhatsz, ezek a nagy erejű kifejezések olyan újszerű, lelkesítő nézetekkel ismertetnek meg, amelyeket új, jó érzésekkel eltöltő meggyőződéseidként fogadhatsz el. Új meggyőződéseid aztán – a Világegyetem természeti törvényeinek megfelelően – új és örömteli élettapasztalatokhoz vezethetnek… Emelkedett tapasztalataid pedig még többet tárnak fel előtted a rég vágyott tudásból, amely jobbá teszi az életedet.

Biztos vagyok benne, hogy ezt a könyvet kincsnek, a későbbiekben mindig nagy becsben tartott, megvilágosító erejű útmutatónak találod majd. Megérted belőle, hogy bárki lehetsz, bármit megtehetsz és bármit megszerezhetsz, amire csak vágysz, és azt, is, hogy ezt miként érheted el. Ha mindössze azt a valódi okokból kiinduló, egész életemet megváltoztató szemléletmódot ismertette volna meg velem ez a könyv, hogy mi teremtjük meg a saját valóságunkat, már akkor is rendkívül nagy hasznomra vált volna. Amikor arról olvastam, hogy amit valóságnak tartunk, nem több meggyőződésnél, amelynek egy bizonyos ideig figyelmet szentelünk, és meggyőződéseink mindössze gondolatok, amelyekre egy bizonyos ideig figyelmet fordítunk, akkor tudatosodott bennem igazán a gondolatok megdöbbentő hatalma.

Nemrég véletlenül hallottam, mit mondott egy rendkívül sikeres vállalkozó, amikor megkérdezték tőle, hogyan tudott elérni ilyen elképesztő sikereket:

– Nagy dolgokban gondolkodom… Mivel amúgy is gondolkodnék, arra a következtetésre jutottam, hogy akkor miért is ne gondolkodjak nagy dolgokban?

Ez is a gondolatok megdöbbentő hatalmát bizonyítja.

Eszembe jut, amit jó néhány évvel ezelőtt a 20. század egyik legelismertebb lángelméjének a könyvében olvastam. Lényegében a következőt állította: „A legtöbb ember tényleges képességeinek kevesebb mint egy százalékát használja… Lehetőségeik kilencvenkilenc százalékát – akivé válhatnának, amit megtehetnének, vagy amit megszerezhetnének – soha életükben nem használják ki.” Ez a kötet, A tudatos szándék megdöbbentő ereje, hatékony gyakorlatokkal ismertet meg, amelyek segítségével még több, eddig kiaknázatlan lehetőségeddel élhetsz – ebben az életedben. Eltűnődtél valaha azon, hogy mennyi ismeretlen öröm rejlik még benned? Tudatosodott már benned valamilyen szinten – akár életed legboldogabb pillanataiban –, hogy ennél sokkal nagyobb boldogságot is megtapasztalhatnál?

Bármilyen pompásan érezted magad a testedben, bármilyen jól szolgált téged, nem sejtetted valahogy mégis, hogy lehetne még jobb? És amikor feleleveníted kapcsolataid üdítő emlékeit, amelyeket azokkal együtt éltél meg, akiknek hatással voltál az életére, miközben azzá a Lénnyé fejlődtél, aki most vagy, vajon nem voltál-e biztos benne, hogy még több, örömöt adó kapcsolatot alakíthatnál ki temérdek lelkesítő emberrel, akik valahol arra várnak, hogy az életedbe vonzd őket?

Néhány oldalon belül találkozol majd Abrahammel – a „tanítók tanítóival”. (Akik most ismerkednek meg ezekkel a tanításokkal, azoknak el kell mondanunk, hogy Abrahamre többes számban utalunk, lévén szó egy kollektív tudatról.) A világ egyik legkiválóbb írója és filozófusa „bolygónk jelenlegi legnagyszerűbb tanítóiként” jellemezte Abrahamet. Amikor két évtizeddel ezelőtt először találkoztam Abrahammel, engem is magával ragadott az, ahogyan tanít, én pedig arról akartam többet megtudni, miként segíthetnék másoknak a nagyobb anyagi siker elérésében.

Felidéződnek bennem azok az idők, amikor egy Volkswagen lakókocsiban éltem, és Napoleon Hill immár klasszikusnak számító, Gondolkodj és gazdagodj című könyvét olvastam, amelyben a szerző ezt írta: „Amikor gazdagodni kezdünk, a vagyon oly gyorsan és oly bőségesen árad felénk, hogy azon tűnődünk, vajon hol bujkálhatott eddig, annyi éven át…”

A Gondolkodj és gazdagodj kétségtelenül megadta, amit kértem. Egy kis montanai szálló dohányzóasztalán bukkantam rá, elolvastam, majd következetesen a benne megfogalmazott elvek szerint jártam el.

Abból a helyzetből, hogy a megélhetésemhez épp csak eleget kerestem a szórakoztatóiparban és nem kellett dolgozni járnom, alig néhány év leforgása alatt odáig jutottam, hogy kiépítettem egy több millió dolláros terjesztővállalatot. Akik hajlandók voltak meghallgatni, azoknak mindig elmondtam, hogy sikeremet azon alapelveknek köszönhetem, amelyeket Hill könyvéből ismertem meg.

Ezek az alapelvek annyira jól beváltak számomra, hogy Hill munkáját hamarosan tankönyvként kezdtem használni, hogy üzlettársaimnak is megtanítsam, amit én tanultam. Néhány év múlva mégis azt vettem észre, hogy „tanítványaim” közül csak kevesen bővítették milliós nagyságrendűre üzleti forgalmukat. Bár sokan értek el szerénynek korántsem nevezhető sikereket, mégis akadtak néhányan, akiknek szinte egyáltalán nem javult a pénzügyi helyzetük, akárhány üzleti előadáson vettek is részt.

Mintegy tíz évvel ezután, amikor már elértem az üzleti életben kitűzött céljaimat, arra kezdtem keresni a választ, miként segíthetnék még hatékonyabban még több embernek, hogy beteljesíthessék a saját vágyaikat… Ez a „kérés” nyitotta meg Esther előtt és előttem az utat, amely elvezetett Abraham tanításaihoz.

E rövid előszó szűk terjedelme miatt nem magyarázhatom el részletesebben, hogy kicsoda vagy micsoda Abraham, és hogyan kerültünk kapcsolatba vele, de akit érdekel, töbet megtudhat a www.abraham-hicks.com címen található weboldalunkról.

De álljon itt „Abraham-élményünk” rövid összefoglalója: Estherrel azt a tanácsot kaptuk, hogy naponta tizenöt percre csendesítsük el az elménket (meditáljunk), és így választ kaphatunk kérdéseinkre. Bár Esthernek rendkívül erőteljes fizikai érzései voltak, amikor először meditáltunk együtt, kilenc hónapig kellett napi rendszerességgel gyakorolnunk, hogy valamilyen formában értelmezhető kommunikáció alakuljon ki. Az értelmezhető itt azt jelenti, hogy Esther feje következetesen mozogni kezdett, mi pedig rájöttünk, hogy az orrával betűket ír a levegőbe, mintha szavakat betűzne ki egy láthatatlan táblán: A NEVEM ABRAHAM…

Abraham a következőképpen mutatja be magukat: „Abraham nem egy egyéni tudat, ahogy ti egy testben lakozó egyéni tudatnak tartjátok magatokat. Abraham egy kollektív tudat. Létezik egy nem fizikai tudatfolyam, és amikor valamelyikőtök feltesz egy kérdést, akkor sok-sok tudatpont összpontosul, ami egyetlen nézőpontnak érzékelhető, mert jelen esetben egyetlen ember, Esther tolmácsolja vagy fogalmazza meg a mondanivalóját, így egyéni tudatnak tűnik számotokra. Ugyanakkor mégis sokdimenziósak és sokrétűek, és mindenképpen »soktudatúak« vagyunk…”

Azon nyomban kérdezni kezdtem, és Abraham válaszolt, kezdetben úgy, hogy Esther orrával betűzte ki a szavakat. Később odáig jutottunk, hogy Esther az írógépe segítségével fordította le a mi nyelvünkre Abraham nem fizikai gondolati egységeit, majd néhány hónappal később elkezdte szavakba önteni a gondolatokat, amelyeket átadtak neki.

Pár évvel ezelőtt rábukkantam a Seth-szövegekre (Jane Roberts és Robert Butts hasonló módon kapta meg ezeknek a széles körben ismert könyveknek az anyagát). Ezekből a könyvekből valamennyire megértettem, mi történik velünk, de amennyire tudtuk, egyikünk sem kérte ezt, és nem is számítottunk erre az élményre. Jómagam olyan módszerek megismerését reméltem és kértem, amelyekkel sikeresebben segíthetek másoknak, hogy eredményesebb legyen az életük – ezt azonban nem így képzeltem.

Esther és én ugyanúgy vágytunk a bölcs gondolatokra, amelyeket Abraham oly készségesen osztott meg velünk, de mindketten nyugtalankodtunk amiatt, hogy vajon összeegyeztethető-e jól bevezetett üzletmenetünkkel és lehetőségeinkkel egy efféle, nyilvánvalóan szokatlan jelenség. Úgy gondoltam, hogy üzleti elméletem alapelveinek taníthatóknak és megtanulhatóknak kell lenniük. Arra törekedtem – amit gyakran hangoztattam is –, hogy akire hatást gyakorlok, annak vagy előre kell lépnie, vagy lényegében ugyanott kell maradnia, ahol a találkozásunkkor volt. Kínosan ügyeltem rá (mint ahogy ma is ezt teszem), hogy soha senkinek ne csökkenjenek a lehetőségei azért, mert kapcsolatba került velem. Esther véleménye szerint ezen elvek gyakorlatba átültetésének egyszerűen elégedettséget kellett okozniuk.

Esther eleinte többé-kevésbé természetes fizikai ellenállást érzett az „Abraham-élménnyel” szemben. Például amikor elkezdett „Abraham nevében beszélni”, a szék karfáját görcsösen markolva, behunyt szemmel ült, és ebben a feszült testtartásban hangja erőltetettnek tűnt.

Ahogy teltek az évek, és Abraham emberek ezreinek sorozatos kérdéseire válaszolt Estheren keresztül, kezdett felengedni a feszültség a testében. Először a szemét nyitotta ki, majd mozgatni kezdte a kezét és a karját. Néhány év múlva pedig egy széknek vagy magas asztalnak támaszkodva felállt ülő helyzetéből, és később már könnyedén járkált ide-oda.

Testének ellazulásával a hangja is természetessé vált. Ha meghallgatnád korábbi felvételeink egyikét, olyan különbséget fedeznél fel, amelyet talán valamilyen idegenszerű hanghordozásként határoznál meg. Most azonban, miután Esther csaknem húsz éve adja át magát Abraham közvetítésének, a hang, amelyet hallanál, nem hangzana annyira másnak, mint amilyen Estheré. Abban érzékelnéd a különbséget, amit én az Abraham szellemiségére és szemléletmódjára jellemző megközelítésnek neveznék.

Mielőtt befejezném ezt a bevezetőt, szeretnék kitérni még valamire. Aki olvasta előző, Kérd és megadatik! címmel megjelent könyvünket, az már megismerkedhetett Abraham tanításával, mely szerint utazásunk során az örömteli teremtés kedvéért tapasztaljuk meg a Föld fizikai világát, és nem azért vagyunk itt, hogy megpróbáljunk helyrehozni vagy véghezvinni valamit. Abraham azt mondja, minden törekvésünk mögött az áll, hogy úgy hisszük, ha elérjük, amire tetteink irányulnak, jobban fogjuk magunkat érezni, mint addig… Abraham szerint pedig nincs fontosabb annál, hogy jól érezzük magunkat…

Ha tehát nem azért vagyunk itt, hogy helyrehozzunk vagy véghezvigyünk valamit, honnan tudhatjuk, hogy földi életünk eredményes volt-e? Abraham arra tanít, hogy a sikert nem a fizikai világban elért eredményeinken vagy az összegyűjtött dolgainkon mérhetjük le. Sikerünket az mutatja, mennyi örömben van részünk jelenlegi földi utunk alatt.

Ezért, ha szeretnél megbizonyosodni arról, hogy valaki sikeresen alkalmazza-e Abraham tanításait, egyszerűen csak figyeld meg, mennyire boldog az adott pillanatban. Ugyanis mindent azért mondunk, teszünk vagy igyekszünk elérni (bármi legyen is az), mert olyan helyzetbe szeretnénk kerülni, amelyben jobban érezzük magunkat.

Talán már észrevetted, hogy nem a vagyon, az egészség, a kapcsolatok vagy a fizikai világban elért eredmények tesznek boldoggá. Valószínűleg mégis nagy lesz az ámulatod, amikor rájössz, hogy ha az általad választott, örömteli utadon tudatosan megtalálod és fenntartod rezgésed egyensúlyát, akkor mindent magadhoz vonzol, amit csak kívánsz – és a boldogság is rád talál.

Estherrel immár két évtizede Abraham tanításai szerint élünk, hogy kapcsolatunk ugyanolyan örömteli maradjon. Kiváló, rendkívül rokonszenves és jó képességű alkalmazottak és alvállalkozók csapatát vonzottuk magunkhoz, akiknek köszönhetően e filozófia kibontakozásának üzleti oldala zökkenőmentesen működik és fejlődik. Nagyszerű barátokra és üzlettársakra leltünk, ugyanakkor kellemes érzésekkel gondolunk vissza azokra is, akikkel már nem állunk személyes kapcsolatban.

Kifogástalan egészségnek örvendünk, orvosokkal csak barátként találkozunk, nem járunk kivizsgálásokra, nincs betegbiztosításunk. Olykor persze nálunk is előfordulnak ilyen-olyan testi zavarok, de igen hamar megoldódnak maguktól, amint helyreállítjuk az energia egyensúlyát. Ami a pénzügyeinket illeti, a tavaly befizetett adónk összege nagyobb volt, mint a tudatos szándék alapelveivel való megismerkedésünket megelőző évek összes nyeresége. Vagyis a dolog működik!

És ami a legfontosabb, nem ismerek nálunk boldogabb embereket (talán unokáink, Laurel, Kevin és Kate kivételével). Estherrel együtt járjuk az országot, és évente mintegy hatvan városban emberek ezreinek tartunk „Elfogadás Művészete” tanfolyamokat. Buszóriásunkkal (egy csaknem tizennégy méter hosszú, átalakított Prevost távolsági busszal) utazunk, amelynek hátán nagy, vidám betűkkel írva ez áll: AZ ÉLET LÉNYEGE AZ ÖRÖM.

Talán te is tapasztaltad már azt, amit én ötéves koromban éreztem, amikor vágy ébredt bennem, hogy valamiképpen segíthessek másoknak boldogabb életet élni. Ezért aztán életem során rengeteg lehetőséget találtam, hogy ezt számos különböző formában megtegyem. E sorokat írva óriási nagyrabecsülést érzek azok iránt (a rengeteg név felsorolása ezen a helyen lehetetlen), akik hatással voltak boldog életemre. Bár Abraham tanításait talán nem annak köszönhetem, hogy ténylegesen vonzottam Abrahamet, de átadásukat mindenképpen eme üzenet nagyarányú fizikai kibontakozásának tulajdonítom. Ugyancsak neki köszönhetjük azt a hatalmas örömöt, amit Estherrel érzünk, amiért abban a szerencsében van részünk, hogy különböző lehetőségeket teremthetünk, amelyek révén eljuttathatjuk hozzád gyakorlatias szellemisége filozófiáját, amelynek az öröm áll a középpontjában.

Őszinte szeretettel: Jerry

(Megjegyzés: Mivel nem mindig léteznek olyan fizikai szavak, amelyek tökéletesen kifejeznék az Esther által fogadott Nem Fizikai gondolatokat, ezért Esther néha új összetételeket alkot, más módon használ már ismert szavakat, például a szokástól eltérően nagybetűvel kezdi őket, hogy egy újfajta szemléletet fejezzen ki.)

Esther Hicks bemutatja
Abrahamet

Szia, Esther vagyok, én tolmácsolom Abraham rezgését. Abraham elmagyarázta, hogy emberi Lényem egy tudattalan szintjén fel tudom fogni rezgésben megnyilvánuló szándékukat. Elmondásuk szerint tudattalan szinten fogadom ezeket a jeleket, akár egy rádióadást, majd a nekik megfelelő szavakra fordítom le őket. Kifejtették, hogy összekötöm a fizikai világot, ahol én összpontosulok, a Nem Fizikai világgal, ahol pedig ők összpontosulnak.

Kapcsolatunk elején elmondták, hogy azért vagyok különösen jó tolmácsuk, mert nincsenek merev előítéleteim vagy nézeteim, amelyek megnehezítenék számomra jeleik torzításmentes fogadását. Szerintük nem is annyira arról van szó, hogy nem alakítottam ki véleményt semmiről, mint inkább arról, hogy nem zárkózom el élesen semmi elől. Többnyire olyannak fogadom el az életet, amilyen, és amikor először léptem kapcsolatba Abrahammel, különösen jó rezgésállapotban voltam.

Abraham arról is beszélt, hogy mindenki képes információt fogadni a Nem Fizikai síkról, akárcsak én Abrahamtől. Mint ahogy mindannyiunkat megszállhat az ihlet egy gyönyörű zene szerzéséhez vagy szép képek festéséhez, ehhez is bármikor, bármilyen fizikai helyzetből hozzáférhetünk. És mint ahogy az emberek leírhatatlanul sokféleképpen tolmácsolják a zenét és más művészeteket, a Nem Fizikai Energiát is ugyanilyen sokféleképpen értelmezik. Ennek tudatában Abraham-fordításaimat mindig az Abraham–Hicks elnevezéssel jelöljük, hogy egyéni értelmezésemet megkülönböztessük másokétól.

Amikor elkezdtem tolmácsolni nekik, Abraham azt tanácsolta, hogy ne olvassam mások írásait, mert azt szerették volna, ha értelmezésemet nem befolyásolják más emberek nézetei. Meg akartak kímélni az aggodalomtól, hogy tudattalanul esetleg más könyvekből vagy személyektől veszek át információkat. Azt szerették volna, ha nincsenek kétségeim afelől, hogy valóban torzításmentesen tolmácsolom, amit átadnak.

Az elmúlt években időről időre átvettem ezt-azt abból, amit mások küldtek nekünk, és ma már érzem, hogy az olvasottak rezgése összhangban áll-e vagy sem Abraham gondolataival. Abraham megnyugtatott, hogy ezen a ponton már nem kell tartanom attól, hogy talán nem fogom pontosan hallani őket, ha olvasok, ám gyakran mégis kell némi idő, míg tisztán ráhangolódom eredetigondolataikra. Ezért aztán, bár szeretettel teli érzésektől vezérelve sokan küldenek nekünk könyveket, kéziratokat vagy tájékoztatókat, inkább nem olvasok el ezekből semmit, mert szeretném a lehető leghívebben tolmácsolni, amit Abraham rajtam keresztül közöl.

Abraham elmondta, hogy gondolatról gondolatra, mondatról mondatra, a magyarázatok sorozatában (Abrahammel együtt) egyedi és pontos megoldásokat találtunk egyre kifinomultabbá és világosabbá váló tanításaik kifejtésére. Amikor átadnak egy gondolati egységet, tudattalanul megteszek minden tőlem telhetőt, hogy olyan fizikai szavakat találjak, amelyek a lehető leghitelesebben adják vissza a jelentésüket. És ha szavaim összhangban állnak Abraham gondolatainak értelmével, elindul egy lendületes, izgalmas folyamat, amelynek során ezek a gondolatok letisztulnak. Valahányszor felvetődik az adott téma, a gondolatok minden alkalommal egyre világosabbá válnak.

Mekkora öröm forrása volt ez számomra! Érzékelem a szeretetet, az erőt és az örömöt, amit Abraham érez, miközben rajtam keresztül beszél. Csaknem mindennap érkezik egy újabb felkérés a világ valamely pontjáról, hogy szervezzünk még egy Abraham–Hicks beszélgetést, így évről évre némileg több programmal kell számolnunk. Mostanra azonban eljutottunk odáig, hogy képtelenek vagyunk többet vállalni, hacsak nem hagyunk abba valamit, amivel eddig foglalkoztunk.

Jerryvel azt tekintjük a feladatunknak, hogy kérdés-felelet formájában tartott beszélgetéseinken minél több emberrel találkozhassunk, és így Abraham üzenete még jobban kibontakozhasson. Mi pedig abban leljük a legnagyobb örömünket, ha egy „Elfogadás Művészete” tanfolyam lelkes résztvevőivel teli szobában lehetünk, akik Abrahamnek szánt, újra meg újra pontosított kérdéseikkel jöttek el hozzánk.

Abraham üzenete azoknak a kérdéseknek köszönhetően lesz egyre világosabb és bontakozik ki mindjobban, amelyekkel az emberek Abrahamhez fordulnak, illetve amelyeket személyes életük vet fel. Bármit javasol is Abraham, Jerry és én mindig megteszünk mindent, hogy megértsük és saját életünkben alkalmazzuk. Az évek során rengeteg gyakorlatot adtak át – azt szokták mondani kedvesen, hogy ők örök gyakorlatontók. Ezért amikor egy újabb gyakorlattal ismertetnek meg, keresem az alkalmat, hogy kipróbálhassam azt a mindennapjaimban. Igyekezetemet pedig mindig gyors és kielégítő eredmény kíséri. Amikor csodálatos hétköznapjainkra, az életünk minden területén elért bámulatos sikereinkre gondolok, megnyugszom a biztonságérzetben, amely annak megértéséből fakad, hogy mi teremtjük meg a saját valóságunkat. Elégedetten látom, milyen nagyszerű valóságot teremtettünk, és szeretném mindenkivel megismertetni, amit felfedeztünk.

Nagyjából hatvan tanfolyamot tartunk minden évben, és városról városra utazunk remek járgányunkkal, amelyet Abraham kedvesen „óriásbusznak” nevez. Mindig elragadó helyeket találunk, ahol letáborozhatunk, sétálhatunk és megírhatjuk könyveinket. Az ellazuláshoz és Abraham gondolatainak fogadásához igen fontos olyan helyet találnunk, ahol pompásan érezzük magunkat. Otthon, Texasban sok csendes, félreeső és gyönyörű hely közül választhatok, ahol leülhetek és fogadhatom Abraham üzenetét. A kedvencem azonban a lenyűgöző, fára épült lakunk. Amikor a lombok közé mászom a laptopommal, és átadom magamat Abraham mennyei Energiájának, mindig örömteli előérzettél várom, amit mondani készül.

*

Ahogy behunytam a szemem és ellazultam, várva, hogy átjöjjön a szöveg, amelyről tudtam, hogy abból egy újabb csodás könyv lesz, Abraham így szólt hozzám: „Esther, ezek a szavak könnyedén fognak áramolni. A Kérd és megadatik! olvasótábora népes, és már eljutottak hozzánk az emberek kérdései, amelyekre további magyarázatokat várnak. Ez a könyv más lesz, mint az előző, de annak a folytatása, és megírása könnyen megy majd. Örömünket leljük abban, hogy örömödet leled a fára épült lakodban. Akkor hát, lássunk neki…”

1. FEJEZET

Egy új szemlélet

Fizikai formában élő barátaink közül sokaknak ugyan nem ez a véleménye, de a Földön az élet minden korhoz viszonyítva most a legjobb… és egyre jobb lesz! Ezt a megalapozott és helytálló kijelentést nemcsak a földi élet szövevényes részleteinek megfigyelésére alapozzuk, hanem a Világegyetem hatalmas Törvényeinek ismeretében, illetve annak tudatában állítjuk, hogy minden örökké tágul és fejlődik.

Az emberek gyakran panaszkodnak a mai élet miatt, mondván, hiányzik belőle valami, aminek emlékeik szerint régebben örvendtek, és visszavágyódnak a régmúlt időkbe vagy korábbi körülmények közé. Mi azonban sohasem a múltban keressük a jobb időket, mert tudjuk, hogy ami most történik és ami ezután következik, abban lelhető fel a legjobb, amit az élet adhat.

Sokan félreértik az Örök fejlődés csodálatos folyamatában betöltött szerepüket, és jelentéktelennek tartják önmagukat a dolgok nagyobb rendjében. Egyesek úgy hiszik, hogy Isten vagy valamilyen Felsőbbrendű Hatalom teremtett mindent, őket is beleértve, és most azért vannak itt, a Föld nevű bolygón, hogy egy Istennek kedvesebb állapot eléréséért, vagy Isten tetszésének elnyeréséért munkálkodjanak. Mások úgy ítélik meg, hogy a világ istentelen, így hát azon iparkodnak, hogy senkinek se tegyenek a kedvére.

Nagyobb rálátást biztosító, Nem Fizikai nézőpontunkból tekintve tisztában vagyunk az emberi Lény, az emberi elme és gondolat hatalmával, céljával és értékével, mert tudjuk, hogy ti vagytok a gondolat Előőrse. Tisztában vagyunk a sokszínű jelenségek értékével, amelyek között éltek, és ismerjük az általatok tapasztalt ellentétek rendeltetését. Érzékeljük a környezetetekre összpontosuló figyelem révén megjelenő világosságot, és felvidít minket a gondolat továbbfejlődése, amelyet életetek tapasztalatainak átélése eredményez. Mi értjük a teremtés mikéntjét – és tisztában vagyunk a gondolat hatalmával.

Nem azért vagytok fizikai testben, hogy megpróbáljátok elérni a Nem Fizikait, hiszen nem különültök el a Nem Fizikaitól. Előőrsként a Nem Fizikai Energia kiterjesztései vagytok. Nem azért vagytok a Földön, hogy megpróbáljatok visszatérni ahhoz, ami Nem Fizikai, hanem épp ellenkezőleg, oda vonzzátok a Nem Fizikait, ahol ti vagytok. Ezáltal pedig Minden Létező tágul, amit az tesz lehetővé, hogy megidézitek a Nem Fizikait.

Minden vágyad meghallgatásra talál,
és nem marad válasz nélkül

Miközben éled az életed, és tudatában vagy környezetednek és egymással ellentétes jellegű alkotóelemeinek, természetes módon tisztázódnak számodra személyes vonzalmaid. Néha ezek tökéletesen tudatosulnak benned, és vágyaidként beszélsz róluk. Olykor viszont nehezebben meghatározhatók, és nem öntöd szavakba őket, ugyanis ezek a vonzalmaid Lényed más-más szintjein alakulnak ki. Még a testedet alkotó sejtek is Tudatpontok, „akik” megtapasztalják az ellentéteket, és tisztázzák vonzalmaikat. Valójában minden, ami körülvesz titeket: az állataitok, a fáitok – még a kövek, a sár és a por is – lüktető, eleven Tudattal rendelkeznek, amelyek megtapasztalják az ellentéteket, és vonzalmaik alakulnak ki. Ezek az eleven, lüktető vonzalmak pedig megidézik a Nem Fizikait.

Mi szeretjük ezt egyszerűbben megfogalmazni: Amit kérsz, megadatik. Mindig megadatik. Minden alkalommal, kivétel nélkül… Amit te kérsz, vagy valaki, valami más kér, megadatik.

A tapasztalás egyszerű folyamata pedig, amely arra készteti a Tudatot, hogy megfogalmazza személyes vonzalmait, a Nem Fizikait megidéző rezgéseket kelt, így a Világegyetem örökké tágul.

Ha ráébredsz, hogy minden maga a Tudatosság, amit tér-idő valóságodban magad körül látsz, és a Tudatosság minden pontjának tapasztalatai vannak, amelyeket átélve megszületnek saját személyes vonzalmai, és ezek kivétel nélkül meghallgatásra találnak, majd válasz érkezik rájuk, hozzánk hasonlóan bizonyosan te is megérted majd, hogy nagyon is rendben van minden.

Az Előőrs hatalmas teremtői vagytok

A gondolat, a tapasztalat és a tágulás Előőrsében vagy. Semmi esetre sem vagy egyedül, mert minden, ami előtted érkezett, tudatában van annak, hogy hol vagy, mit teszel és mit kérsz. Előőrs-éned Nem Fizikai része szintén megtapasztalja a tágulást, ujjongva örül az új elképzeléseknek, és boldogan tart veled, miközben továbbhaladsz nagy jövőd felé.

Azt szeretnénk, ha mindenre emlékeznél abból, aki vagy, és úgy tudnál örülni Előőrsbéli helyzetednek, ahogy az szándékodban állt, amikor eldöntötted, hogy ebben a fizikai testben születsz meg.

Nem vagy alsóbbrendű Lény, akinek meg kell világosodnia. Nem vagy jelentéktelen részecske egy beláthatatlan, soha meg nem szűnő Világegyetemben. Nem vagy félrevezetett vagy elfelejtett gyermek, aki próbál hazatalálni. Az Előőrs hatalmas teremtője vagy, aki a tágulás valaha keletkezett legjelentőségteljesebb hullámát lovagolja meg. Az a vágyunk, hogy ez ismét tudatosuljon benned, és így az ebben a fizikai testben töltött időd a kívánságod szerinti, tudatos örömben teljen!

Kérd és megadatik

Mit tehetsz annak érdekében, hogy elérd, amire vágysz, amit igazán szeretnél? A szerzőpáros a következő alapelvet vallja: bárki lehetsz, bármit tehetsz, és bármire szert tehetsz! Születésedtől megillet a jog, hogy életed megteljen minden széppel és jóval. Ez a könyv megmutatja, hogyan érheted el mindezt. Néhány tanácsa arról szól, miként használd az energiádat és az érzelmeidet, más fejezetei pedig speciális területekről beszélnek: pénzügyi előremozdulásról, az egészség visszaszerzéséről, meditációról, a zűrzavarok megszüntetéséről. Indulj el ennek a könyvnek a segítségével vágyaid nyomában a boldog és egészséges élet felé!

A vonzás törvénye

Amit kérsz, megkapod, és még ennél sokkal többet is – erről szól ez a különleges könyv. Most nem csupán néhány bámulatos eszközt kapsz a dolgok bevonzásához, hanem hozzájuk tartozó használati utasítást is. E könyv elolvasása fordulópont lesz az életedben. Nem csupán az Univerzum egyik legfontosabb törvényének leírását találod meg benne, hanem az élet működésének könnyen érthető magyarázatát is. Megtudhatod, hogyan kerül hozzád a legtöbb kívánt vagy nem kívánt dolog. Megismered a mindenhol jelen levő Törvényeket, melyek ebben az Univerzumban uralkodnak, és megtanulod, hogyan működtesd őket úgy, hogy hasznodra váljanak.